Raġel Spanjol akkużat li infetta 22 persuna bil-Covid-19 R aġel Spanjol minn Majorca ġie arrestat wara li allegatament infetta 22 persuna bil-Covid-19. Qiegħed ikun allegat li r-raġel ta' 40 sena baqa' jmur għax-xogħol u jattendi l-gym minkejja li kellu s-sogħla u temperatura ta' iktar minn 40 grad. Ħaddiema li jaħdmu miegħu qalu li fuq il-post tax-xogħol hu kien ineħħi l-maskra, jisgħol u saħansitra jgħid lil sħabu li se jinfettahom. Infatti, kien hemm ħames kollegi tiegħu u tliet persuni oħrajn li jattendu l-istess gym li sfaw infettati. Apparti hekk, 14-il membru tal-familja tiegħu – fosthom tlett itfal ta' sena – ġew infettati wkoll allegatament minħabba fih. L-awtoritajiet Spanjoli qalu li r-raġel kien ilu għal diversi jiem juri s-sintomi tal-Covid-19. Hu kien għamel it-test tal-PCR u saħansitra l-għada, qabel biss ħareġ ir-riżultat, mar il-gym u x-xogħol. Sħabu tax-xogħol qalu li huma kienu jgħidulu biex imur id- dar, iżda hu kien jirrifjuta u saħansitra jgħidilhom li se jinfettahom. Il-pulizija qalu li fortunatament minn dawk il-persuni li kellhom kuntatt miegħu u ġew infettati bil-Covid-19 ħadd ta' marad serjament.